ברקת (מושב)

בָּרֶקֶת הוא מושב דתי לאומי במחוז המרכז בישראל ליד היישוב שוהם המשתייך למועצה אזורית חבל מודיעין. המושב נמצא בגבול השפלה ולרגלי הרי יהודה, 5 ק"מ צפונית-מזרחית לנמל התעופה בן-גוריון. מערבית לברקת נמצא היישוב טירת יהודה. דרומית לו נמצא היישוב שוהם. מזרחית לברקת נמצא כביש 444. מזרחית לברקת, ליד ח'רבת אל-בירה, ישנה מערת עתיקות. שטח המושב הוא כ-2,500 דונם. בברקת מתגוררים כ-2,300 תושבים (נכון לשנת 2022). היסטוריה המושב נוסד בשנת 1952 בידי חברי "הפועל המזרחי" יוצאי העיר חבאן, שבדרום-מזרח תימן. מוסדות חינוך וקהילה בברקת פועלים שני מעונות יום לגיל הרך, מספר גני ילדים וסניף פעיל של תנועת הנוער בני עקיבא. בנוסף, פועל במושב מרכז למידה בשם "מטאור", המספק תמיכה לימודית לתלמידים במגוון גילים. תרבות ופנאי המושב מתאפיין בפעילות תרבותית ענפה לאורך השנה, כולל חגיגות קהילתיות, ערבי שירה, סדנאות, הרצאות וטיולים. פועלים בו חוגים לילדים, נוער ומבוגרים במגוון תחומים, ובהם ספורט, אמנות, מוזיקה, יצירה, מחול ועוד. שירותים קהילתיים במושב פועלים סופר יישובי גדול, קופת חולים (שירותי בריאות כללית), בית כנסת מרכזי ומבני ציבור נוספים. בית העם משמש כאולם לאירועים, מופעים והתכנסויות קהילתיות. כלכלה ותעסוקה בעבר התבססה כלכלת המושב על חקלאות, אולם כיום עוסקים רוב התושבים במקצועות חופשיים מחוץ ליישוב. חלק מהמשקים המשפחתיים עדיין פעילים, וישנם גם עסקים קטנים בתחומי המזון, החינוך והשירותים. מקור השם תחילה נקרא המושב "כפר חוצבים" וכן "טירת יהודה ב'", אך אך בשנת תשי"ג נבחר השם "ברקת". שם זה מציין את שמה של אחת מאבני החושן, שכן המושב נבנה כחלק מהקמתם של שני יישובים סמוכים – נופך ואחלמה (כיום, בית עריף) – שאף הם שמות אבנים מהחושן. את הסדרה המשיך היישוב שוהם הסמוך, שאף הוא נושא את שמה של אחת מאבני החושן, ומערך רחובותיו רומז לצורת החושן. פרויקט איירפורט סיטי ביוני 1992 התקשר המושב עם חברת קש"ת - קריית שדה התעופה בע"מ (היום חברת איירפורט סיטי בע"מ) בהסכם לתכנון, לפיתוח ולבנייה על קרקעות של המושב, שיועדו בעת ההתקשרות לצרכים חקלאיים. לאחר שינוי הייעוד של הקרקעות הוחל בהקמת פרויקט האיירפורט סיטי באפריל 1997, ובשנת 2001 החל אכלוס הפרויקט. פארק העסקים איירפורט סיטי מאכלס חטיבת קרקע בשטח של כ-757 אלף מ"ר ומיועד לשימושים שונים: משרדים, היי-טק, מלונאות, מסחר ומבנים לוגיסטיים ,בשטח כולל של כ-404 אלף מ"ר.הוא הוקם על פי הסכם קומבינציה בין קש"ת למושב ברקת, לפיו אחראית החברה להקמת הפרויקט ותפעולו השוטף. ברקת זכאית לקבל שני בנייני משרדים, ארבעה בניינים לוגיסטיים ו-7% מהכנסות השטחים המסחריים ושטחי המלונאות. במשך שנים רבות התנהלה בוררות בין המושב לחברת איירפורט סיטי. לטענת המושב הוא היה זכאי לתמורה כספית נוספת מאירפורט סיטי בגין יתרת הזכויות המגיעות לו בפרויקט. בשנת 2021 הגיש מושב ברקת לבית המשפט המחוזי בלוד תביעה על 152 מיליון שקל נגד החברות איירפורט סיטי וקשת מלונאות על הפרת התחייבות בנייה. התביעה הוגשה לאחר שנים של סכסוכים בין אנשי המושב לשתי החברות. אזור תעשייה יהלום בשנת 2006 חנך מושב ברקת מבנה לוגיסטי בשטח של 5,800 מ"ר. המבנה, הממוקם סמוך לכניסה למושב, הושכר לחברת "סולתם רדד". מבנה זה מצטרף למבנה לוגיסטי אחר של מושב ברקת באזור התעשייה של חבל מודיעין בשטח של 3,200 מ"ר ואשר הושכר לחברות "מזרח – מערב" ו"טלגל". קישורים חיצוניים אתר האינטרנט הרשמי של ברקת מיכאל יעקובסון, סיבוב בשרידי כפרים ערבים בסביבת פתח תקוה, בבלוג "חלון אחורי", 13 בנובמבר 2012 ברקת (ישראל), דף שער בספרייה הלאומית הערות שוליים